עופר וינטר

עופר וינטר (נולד ב-3 בפברואר 1971) הוא קצין בצה"ל בדרגת תת-אלוף. שימש מפקד עוצבת האש, המזכיר הצבאי של שר הביטחון, ראש מטה פיקוד המרכז, מפקד חטיבת גבעתי, מפקד החטיבה הצפונית ברצועת עזה, מפקד חטיבת שועלי מרום, מפקד יחידת דובדבן ומפקד גדס"ר גבעתי.

ביוגרפיה 
וינטר נולד ברכסים וגדל בקריית אתא. בן בכור מתוך ארבעה אחים. לדבריו, את מורשת הקרב קיבל מאביו דוד (דוצו), שבמהלך מלחמת יום הכיפורים היה חייל בגדוד 113 של השריון, ולחם משני צדי תעלת סואץ במשך 19 ימים ברציפות.

למד בפנימייה הצבאית לפיקוד-אור עציון, ובמכינה קדם-צבאית בני דוד בעלי במחזור ב'.

שירותו הצבאי 
התגייס לצה"ל בנובמבר 1990, והתנדב לסיירת מטכ"ל. עבר מסלול הכשרה כלוחם ביחידה. לאחר קורס קציני חי"ר היה מפקד צוות ביחידת מגלן, שאליה הגיע בעקבות מפקדו טל רוסו. לאחר מכן מונה למפקד פלגת לוחמים במגלן. במסגרת היחידה נטל חלק בעשרות פעולות, כולל במבצע ענבי זעם. בהמשך עבר לשרת בחטיבת גבעתי ומונה למפקד פלוגת החוד בגדוד צבר. לאחר מכן מונה למפקד פלס"ר גבעתי בין השנים 2000–2002 והוביל אותה במבצעים רבים ברצועת עזה.

בשנת 2003 הועלה לדרגת סא"ל ומונה למפקד גדס"ר גבעתי, ושירת בתפקיד עד שנת 2005. הוא הוביל את הגדוד בלחימה כנגד הטרור הפלסטיני באינתיפאדה השנייה ברצועת עזה. על פעילותו ברצף מבצעים בעומק רצועת עזה, עוטר הגדוד בפיקודו ב-22 באפריל 2004 בצל"ש יחידתי, ממפקד פיקוד הדרום, דן הראל. במאי 2004 ספג הגדוד שישה הרוגים באסון הנגמ"ש הראשון, שבו הושמד נגמ"ש של פלחה"ן גבעתי. על רצף הפעולות שביצע גדוד הסיור בפיקודו, עוטר הגדוד ב-14 באפריל 2005 בעיטור המופת.

בהמשך היה נספח צה"ל במארינס בין השנים 2005–2007. בשנת 2007 מונה למפקד יחידת דובדבן. ביוזמתו השתתפה היחידה לראשונה בלחימה ברצועת עזה במהלך מבצע עופרת יצוקה. בתקופת פיקודו זכתה היחידה בפרס הרמטכ"ל ליחידות מצטיינות על פעילות מבצעית. את תפקידו סיים בנובמבר 2009. בדצמבר 2009 הועלה לדרגת אל"ם ומונה למפקד חטיבת שועלי מרום, וסיים את תפקידו במאי 2011. ב-18 במאי 2011 מונה למפקד החטיבה הצפונית ברצועת עזה, תפקיד אותו מילא עד 21 ביולי 2013.

מח"ט גבעתי 
ב-22 באוגוסט 2013 מונה למפקד חטיבת גבעתי, והוביל את החטיבה בין היתר במבצע צוק איתן. בראשית המבצע, ב-9 ביולי 2014, התפרסם "דף מפקד לקרב" שכתב לחיילי החטיבה ובו, בנוסף למסרים כגון הדגשת עמידה במשימה והגנת העם והמולדת, כתב:
 דף המפקד פורסם באמצעי התקשורת ועורר דיון בנושא מקומה של הדת והאמונה בצבא.

במהלך המבצע הרגו לוחמי החטיבה בפיקודו מחבלים רבים, וחשפו והשמידו מנהרות לחימה ותשתיות אשר שימשו את ארגון החמאס. החטיבה נטלה חלק מרכזי בקרב רפיח, בו נהרגו ,  ו, בנוסף נהרגו 42 מחבלים ועשרות אזרחים פלסטיניים. בהרצאה שנשא בשנת 2021 אמר שהתנגד לפעולה שהחלה את הקרב, משום שסבר שהסיכון בה עולה על תועלתה, אך מפקד פיקוד הדרום, סמי תורג'מן, קיים הערכת מצב והחליט לבצעה.

בינואר 2015, בעקבות הדחת מפקד גדוד צבר בחשד להטרדה מינית, החליט הרמטכ"ל, בני גנץ, לרשום לו הערה פיקודית, בנימוק ש"באירוע זה נדרש היה לפעול על פי הנהלים והפקודות ולהכירם בצד הטיפול הפיקודי". עם זאת, הדגיש גנץ שמעורבותו באירוע הייתה "מקצועית, ערכית וחדה".

ב-29 באפריל 2015, קיבל את פרס מפא"ת לחשיבה יוצרת. הפרס ניתן לו, לצוות של מפא"ת-משרד הביטחון, שייטת 13, וחברות רפאל וארטמיס על פרויקט "מאורת הנחש" – מערכת המשלבת מספר טכנולוגיות להתמודדות עם איום תת-קרקעי, המערכת שולבה במהלך מבצע צוק איתן והוכיחה תרומה מבצעית משמעותית.

ב-21 ביוני 2015 סיים את תפקידו. לאחר מכן היה חניך במכללה לביטחון לאומי במחזור מ"ג (2016-2015).

תפקידי תא"ל 
ב-13 ביולי 2016 הועלה לדרגת תא"ל ומונה לראש מטה פיקוד המרכז, תפקיד בו שירת עד ספטמבר 2018. ב-11 באוקטובר 2018 מונה למזכיר הצבאי של שר הביטחון. במהלך תפקידו כיהן תחת שרי הביטחון אביגדור ליברמן, בנימין נתניהו, נפתלי בנט ובני גנץ. בתפקיד זה שירת עד 2 ביולי 2020. ב-9 באוגוסט 2020 מונה למפקד עוצבת האש, ושימש בתפקיד עד 21 בספטמבר 2022.

ב-9 ביוני 2021, הרמטכ"ל, אביב כוכבי, נזף בו, עקב שיחה שקיים עם ידידו, חבר הכנסת נפתלי בנט, ללא אישור וללא דיווח על כך למפקדיו, וזאת בניגוד להוראות צה"ל האוסרות על קשר ישיר בין משרתים לבין נבחרי ציבור.

עם הגיע הידיעות הראשונות על מתקפת הפתע והטבח בשמיני עצרת תשפ"ד הגיע באופן פרטי לחזית, חבר ללוחמים באזור קיבוץ בארי, והשתתף בקרב שבו נהרגו 11 מחבלים.

חיים אישיים 
וינטר מתגורר במצפה נטופה, נשוי לרויטל ואב לשמונה. אחת מבנותיו נשואה לבנו של אופק בוכריס.

לקריאה נוספת 
 אלישיב שמשי, "ארדוף אויביי ואשיגם", הוצאת מודן והוצאת משרד הביטחון, 2019

קישורים חיצוניים 

 
 
 
 לילך שובל, "לא אומרים לא למבצע", ריאיון עם סא"ל עופר מפקד דובדבן, ישראל היום, 25 בדצמבר 2009

הערות שוליים 

לוחמי סיירת מטכ"ל
לוחמי יחידת מגלן
לוחמי יחידת דובדבן
מפקדי סיירת גבעתי
מפקדי גדודים בחטיבת גבעתי
מפקדי יחידת דובדבן
מפקדי חטיבה 646
מפקדי החטיבה הצפונית באוגדת עזה
מפקדי חטיבת גבעתי
ראשי מטה פיקוד המרכז
מזכירים צבאיים של שר הביטחון
מפקדי עוצבת האש
תתי-אלופים בצה"ל
בוגרי הפנימייה הצבאית לפיקוד אור עציון
בוגרי מכינה קדם-צבאית בני דוד
בוגרי המכללה לביטחון לאומי
ישראלים שנולדו ב-1971
תתי אלופים בצה"ל בוגרי הפנימיות הצבאיות לפיקוד